**ELŐTERJESZTÉS**

**a Gazdasági és Városstratégiai Bizottság 2016. június 6-i, valamint a Jogi és Társadalmi Kapcsolatok Bizottsága 2016. június 7-i ülésére**

**Javaslat Szombathely Megyei Jogú Város Önkormányzata, a Makanoi PSP Szolgáltató és Kereskedelmi Bt. és Szabó Péter között kötendő bérleti szerződés meghosszabbítására irányuló megállapodás jóváhagyására**

Tájékoztatom a Tisztelt Bizottságokat, hogy Szombathely Megyei Jogú Város Közgyűlése az 58/2016. (II.25.) Kgy. sz. határozatában úgy döntött, hogy a Szombathely 2690 hrsz.-ú ingatlan Késmárk utcában lévő, az ingatlan többi részétől kerítéssel elválasztott 6 db teniszpályát és öltöző, fürdő, raktár, büfé helyiségekből álló teniszházat magába foglaló ingatlanrészre vonatkozóan Szombathely Megyei Jogú Város Önkormányzata a Makanoi PSP Szolgáltató és Kereskedelmi Bt. és Szabó Péter bérlőkkel a bérleti szerződést meghosszabbítja Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 14. § (4) bekezdés f) pontja alapján.

A Közgyűlés felhatalmazta továbbá a Jogi és Társadalmi Kapcsolatok Bizottságát arra, hogy a Gazdasági és Városstratégai Bizottság előzetes állásfoglalását követően Szombathely Megyei Jogú Város Önkormányzata, a Makanoi PSP Szolgáltató és Kereskedelmi Bt. és Szabó Péter szerződő felek között kötendő, a bérleti szerződés meghosszabbítására irányuló megállapodást megtárgyalja és jóváhagyja.

Mindkét bizottság az áprilisi ülésén tárgyalta a módosításokkal egységes szerkezetbe foglalt bérleti szerződést, amelyet a Jogi és Társadalmi Kapcsolatok Bizottsága a Gazdasági és Városstratégiai Bizottság állásfoglalását követően jóváhagyott.

A Bérlőkkel folytatott egyeztetések alapján a jóváhagyott bérleti szerződés – néhány ponton történő – módosítását javaslom az alábbiak szerint:

* A teniszpályák számának növekedése esetén a Bérbeadó olyan módon vizsgálja felül a bérleti díjat, hogy a bérleti díj növekedése maximum az eredeti pályaszámhoz képest épülő új pályák számával lehet arányos. Új pályák kialakítása esetén a bérleti díj megállapítására vonatkozó szakértői vélemény alapján – annak figyelembe vételével, hogy Bérlők a beruházásból milyen mértékű beszámítással éltek Bérbeadó felé – a bérleti díj mértékéről külön megállapodnak.
* A bérelt ingatlanrészen található teniszház rossz műszaki állapotú, annak felújítása indokolt. Bérlők a teniszház felújítására, illetve új teniszház építésére saját forrással – mint rendes gazdálkodás körét meghaladó kiadás – nem rendelkeznek, így arra kötelezettséget nem vállalnak. Bérlők és a Bérbeadó arra törekednek, hogy a bérleti jogviszony fennállása alatt új teniszház építésére vonatkozó pályázati lehetőségeket felkutassanak, illetve sikeres pályázat benyújtása esetén a Bérlők az önerő biztosítását saját erőből vállalják.
* A Bérlők a bérbeszámítás lehetőségét a teniszcsarnokra vonatkozóan nem alkalmazhatják, kivéve azon teniszcsarnokhoz kapcsolódó beruházások ellenértékét, amelyek a bérelt ingatlanrész tekintetében értéknövelő beruházásnak (így különösen áramhálózat, gázvezeték fejlesztés) minősülnek.
* Bérlők vállalják, hogy a jelen bérleti szerződés időtartama alatt, a Szombathely Megyei Jogú Város Polgármesteri Hivatala sporttal foglalkozó szervezeti egységének vezetőjével történt előzetes megbeszélés és egyeztetés után, a sportlétesítmény pályáit diáksport és szabadidősport céljára kedvezményesen biztosítják.
* A büfé albérletbe adása kizárólag Bérlők felelőssége amellett, hogy Bérlők kötelesek a teniszház albérletbe adásra alkalmas állapotát folyamatosan vizsgálni.

A módosításokkal egységes szerkezetbe foglalt bérleti szerződés jelen előterjesztés melléklete.

Kérem a Tisztelt Bizottságokat, hogy az előterjesztést megtárgyalni, és a határozati javaslatokban foglaltak szerint dönteni szíveskedjenek.

**Szombathely, 2016. június 1.**

 **/: Dr. Puskás Tivadar :/**

**Határozati javaslat**

**……../2016. (VI. 6.) GVB határozat**

A Gazdasági és Városstratégiai Bizottság Szombathely Megyei Jogú Város Önkormányzata, a Makanoi PSP Szolgáltató és Kereskedelmi Bt. és Szabó Péter között kötendő, módosításokkal egységes szerkezetbe foglalt bérleti szerződést megtárgyalta és az előterjesztés mellékletében foglaltak szerint a Jogi és Társadalmi Kapcsolatok Bizottsága számára jóváhagyásra javasolja.

**Felelős:**  Lendvai Ferenc, a Bizottság elnöke

 (A végrehajtásért felelős:

Lakézi Gábor, a Városüzemeltetési Osztály vezetője

dr. Bencsics Enikő, az Egészségügyi és Közszolgálati Osztály vezetője)

**Határidő:** a Jogi és Társadalmi Kapcsolatok Bizottságának ülése

**Határozati javaslat**

**……../2016. (VI. 7.) sz. JTKB határozat**

A Jogi és Társadalmi Kapcsolatok Bizottsága Szombathely Megyei Jogú Város Önkormányzata, a Makanoi PSP Szolgáltató és Kereskedelmi Bt. és Szabó Péter között kötendő, módosításokkal egységes szerkezetbe foglalt bérleti szerződést megtárgyalta és az 58/2016. (II.25.) Kgy. sz. határozatban kapott felhatalmazás alapján az előterjesztés mellékletében foglaltak szerint jóváhagyja, továbbá felhatalmazza a polgármestert a szerződés aláírására.

**Felelős:**  Dr. Takátsné dr. Tenki Mária, a Bizottság elnöke

 (A végrehajtásért felelős:

Lakézi Gábor, a Városüzemeltetési Osztály vezetője

dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal, illetve 2016. június 30.